Duisende by Mall of Africa-openingDie opening van Mall of Africa op 28 April 2016. Foto: Twitter via @crimeairnetwork ŉ Versekeringskenner het Donderdag Johannesburg-motoriste gewaarsku om waaksaam te weens teen voertuigmisdaad en diefstal by winkelsentrums nadat talle motors glo gesteel is toe die Mall of Africa gister die eerste keer sy deure geopen het. Lizette Erasmus, hoof van versekeringkundigheid by IntegriSure, het gesê die taktiek van misdadigers om die elektroniese sluitstelsel van motors te onderbreek en sodoende te verhoed dat inkopiegangers hul motors sluit, is ŉ landwye tendens by inkopiesentrums. “Sulke geleenthede [soos die opening van ŉ inkopiesentrum] is vatbaar vir strafregtelike aktiwiteite en dit is wanneer sluitstelselonderbrekings (car jammings) en diefstal gebeur. Daar was onlangs ’n voorval waar duisende inkopiegangers in ŉ ry gestaan het vir die opening van ’n nuwe winkel en ŉ hele paar voertuie is as gesteel aangemeld in die onmiddellike omgewing rondom die winkel,” het Erasmus gesê. Die opening van Mall of Africa op 28 April 2016. Foto: Twitter via @crimeairnetwork Volgens bewerings op sosiale media is 15 motors Donderdag by die Mall of Africa gesteel wat 7 000 parkeerplekke het. Vanessa Fourie, die woordvoerder van Mall of Africa, het gesê 98 860 mense het teen 17:30 deur die sentrum se deure geloop. Fourie het egter ontken dat enige motors uit die parkeerterrein gesteel is. “Ons het die gerugte gesien en dit is nie waar nie. Geen voertuie is op ons perseel gesteel nie. Ons het polisie rondom die sentrum en al ons parkeerterreine is toeganklik. Ons het vasgestel dat die gesteelde motors buite die parkeerterrein gesteel is waar ’n mens in oop ruimtes en langs die straat kon parkeer,” het sy gesê. “Ons parkeerterrein het toegangsbeheer en word deur veiligheidskameras gemonitor. Die polisie is besig met hul ondersoek en sal aan ons verslag lewer.” Die opening van Mall of Africa op 28 April 2016. Foto: Twitter via @crimeairnetwork Lt.kol. David Mahloromela, woordvoerder van die polisie in Midrand, wou nie oor die saak kommentaar lewer nie en het gesê ŉ formele verslag sal uitgereik word sodra die ondersoek afgehandel is. Intussen was daar Donderdagoggend hewige verkeersopeenhopings op die N1 op pad na die inkopiesentrum en rondom die Waterfall City-gebied. Teen 12:00 moes die Mall of Africa noodgedwonge die valhekke sluit weens die erge verkeer. Die valhekke is ongeveer ŉ uur later weer oopgemaak. Die Mall of Africa, die grootste enkelfase-ontwikkeling in die Suidelike Halfrond, spog met meer as 300 winkels en ŉ vloeroppervlak van 131 000m². Die ontwikkelaars verwag dat die sentrum minstens 15 miljoen mense jaarliks sal trek.